1. ปัจจัยความเสี่ยง

บริษัทได้ให้ความสำคัญกับการบริหารความเสี่ยงในด้านต่างๆ
ซึ่งเป็นทั้งปัจจัยภายนอกและปัจจัยภายในที่จะมีผลกระทบต่อการดำเนินธุรกิจและแนวทางป้องกันความเสี่ยงดังนี้

1.  ความเสี่ยงจากการพึ่งพิงสินค้าจากผู้ผลิตสินค้ารายใหญ่

บริษัทฯ มีรายได้หลักมาจากการจำหน่ายผลิตภัณฑ์ IBM
โดยเฉพาะการจำหน่ายคอมพิวเตอร์ขนาดกลางของ IBM รุ่น i-Series หาก IBM
มีการเปลี่ยนนโยบายการดำเนินธุรกิจ เช่นจำหน่ายสินค้าโดยตรง ไม่ผ่านตัวแทนจำหน่าย
อาจมีผลกระทบกับรายได้และธุรกิจของบริษัทฯ แต่เนื่องจากสินค้ารุ่น i-Series
เป็นรุ่นที่ประเทศไทยมีผู้ขายน้อยราย และไม่มีคู่แข่งใหม่เข้ามาในตลาด และ IBM
ยังมีนโยบายต้องการให้คู่ค้าขยายธุรกิจมาแทนที่ IBM มากกว่าที่ IBM จะทำการค้าโดยตรง
ดังนั้นบริษัทจึงเป็นช่องทางการจำหน่ายที่ดีของ IBM ในการกระจายสินค้า อีกทั้งบริษัทฯ
มีฐานลูกค้าจำนวนหนึ่งซึ่งให้ความเชื่อถือแก่บริษัทฯ เนื่องจากบริษัทมีบุคคลากรที่มีความชำนาญ
ความเชี่ยวชาญและความพร้อมในการให้บริการที่มีคุณภาพ

อย่างไรก็ตาม บริษัทพยายามลดความเสี่ยงจากการพึ่งพาผลิตภัณฑ์ IBM
โดยขยายธุรกิจการเป็นตัวแทนจำหน่ายให้กับสินค้าตราผลิตภัณฑ์อื่นๆ เพิ่มมากขึ้น เช่น Dell HP
พร้อมทั้งพัฒนาองค์กรให้เป็นผู้นำในด้านเทคโนโลยี
นอกจากนี้บริษัทยังมีนโยบายในการเพิ่มสัดส่วนรายได้ในส่วนของการขายซอฟท์แวร์คอมพิวเตอร์และการให้บริการให้มากขึ้น
เนื่องจากบริษัทสามารถทำกำไรจากการขายซอฟท์แวร์คอมพิวเตอร์และการให้บริการได้สูงกว่าเมื่อเทียบกับการขายฮาร์ดแวร์เพียงอย่างเดียว
และยังช่วยลดความเสี่ยงจากการพึ่งพาผลิตภัณฑ์ IBM

2.  ความเสี่ยงด้านการดำเนินธุรกิจ

สินค้าส่วนใหญ่ที่บริษัทจำหน่ายโดยเฉพาะฮาร์ดแวร์
บริษัทได้รับการแต่งตั้งเป็นตัวแทนจำหน่ายสินค้าประเภท non-exclusive
ซึ่งไม่มีข้อจำกัดในการแต่งตั้งตัวแทนจำหน่ายเพิ่มเติม
ทำให้เจ้าของสินค้ามีการเพิ่มตัวแทนจำหน่ายตลอดเวลา เพื่อเพิ่มส่วนแบ่งทางการตลาด
จึงส่งผลให้ตลาดขายฮาร์ดแวร์และซอฟท์แวร์คอมพิวเตอร์มีการแข่งขันสูงขึ้นและมีอัตรากำไรลดลง
นอกจากนี้ เจ้าของสินค้าบางรายได้ดำเนินการขยายธุรกิจทางการค้าพาณิชย์อิเล็กทรอนิกส์
หรือได้ดำเนินการขายสินค้าตรงให้ผู้ประกอบการเอง ดังนั้น
ในฐานะที่บริษัทเป็นตัวแทนจำหน่ายรายหนึ่งจึงมีความเสี่ยงเกิดขึ้นจากผลกระทบที่ส่งผลให้ความสำคัญของตัวแทนจำหน่ายลดบทบาทลง

บริษัทมีนโยบายลดความเสี่ยงในด้านนี้ลง
โดยบริษัทได้เพิ่มพันธมิตรและคู่ค้าที่สามารถสร้างมูลค่าเพิ่มในตลาดเฉพาะอุตสาหกรรม เช่น
อุตสาหกรรมโรงแรม รถยนต์ ธุรกิจค้าปลีก ห้างสรรพสินค้า และ สถาบันการเงิน เป็นต้น
โดยเน้นเป้าหมายที่เป็นองค์กรธุรกิจต่างประเทศที่อยู่ในประเทศไทยที่ต้องการบริการที่ดี
เข้าใจและพร้อมที่จะซื้อสินค้าจากบริษัทที่มีบริการครบวงจร รวมทั้งบริษัทได้ขยายบริการ
เพื่อสนับสนุนลูกค้าที่ต้องการสร้างระบบการค้าพาณิชย์อิเล็กทรอนิกส์ทั้งด้านระบบพื้นฐาน
(Infrastructure) การทำรายการทางการค้า (Trading) จนถึงการชำระเงิน (Payment)
ในระบบออนไลน์

ทั้งนี้ การปรับเปลี่ยนสัดส่วนการสร้างรายได้ของบริษัท
โดยเน้นการจำหน่ายซอฟท์แวร์คอมพิวเตอร์และให้การบริการมากขึ้น
มีส่วนช่วยลดความเสี่ยงในด้านนี้เช่นเดียวกัน ที่ผ่านมา
บริษัทพยายามปรับเปลี่ยนเป็นผู้ให้บริการจัดระบบสารสนเทศแบบครบวงจร (System
Integrator) ทั้งฮาร์ดแวร์ ซอฟท์แวร์ และบริการ
สิ่งเหล่านี้จะช่วยสร้างมูลค่าเพิ่มให้กับสินค้าและบริการของบริษัทได้
ทำให้ลูกค้ายังคงใช้บริการกับบริษัทต่อไปแม้ว่าจะมีผู้จัดจำหน่ายรายอื่นขายสินค้าชนิดเดียวกันในราคาที่ต่ำกว่าก็ตาม

นอกจากนี้ สัญญาแต่งตั้งตัวแทนจำหน่ายสินค้าที่บริษัทมีกับเจ้าของสินค้า
ส่วนใหญ่เป็นสัญญาระยะสั้นที่มีอายุสัญญาประมาณ 1 – 2 ปี
โดยคู่สัญญาทั้งสองฝ่ายมีสิทธิที่จะบอกเลิกสัญญาได้ แม้ว่าบริษัทจะมีความเสี่ยงในด้านนี้อยู่บ้าง
แต่ถือเป็นธรรมเนียมปฏิบัติทางการค้าปกติของเจ้าของสินค้าที่จะกำหนดอายุสัญญาตัวแทนจำหน่ายค่อนข้างสั้นกับตัวแทนจำหน่ายทุกราย
และใช้วิธีการต่ออายุสัญญาไปเรื่อยๆ เมื่อสัญญาครบกำหนด
จากผลการดำเนินงานที่ผ่านมาบริษัทไม่เคยประสบปัญหาจากการถูกบอกเลิกสัญญาหรือไม่ต่ออายุสัญญาเลย
อนึ่งการที่เจ้าของผลิตภัณฑ์จะพิจารณายกเลิกตัวแทนจำหน่ายรายเดิมและแต่งตั้งตัวแทนจำหน่ายรายใหม่มิใช่เรื่องที่จะกระทำโดยง่าย
โดยเฉพาะผลิตภัณฑ์ซอฟท์แวร์ซึ่งต้องอาศัยระยะเวลาพอสมควรที่จะพัฒนาบุคคลากรให้มีความเชี่ยวชาญมีความรู้ความเข้าใจในการทำงานของซอฟท์แวร์แต่ละชนิดเป็นอย่างดี
บริษัทอยู่ในฐานะที่ได้เปรียบผู้ที่จะเข้ามาแข่งขันรายใหม่เนื่องจากบริษัทมีความพร้อมทั้งจำนวนและคุณภาพของบุคคลากร
จึงถือได้ว่าบริษัทมีความเสี่ยงค่อนข้างต่ำที่จะไม่ได้รับการต่ออายุสัญญา

3.  ความเสี่ยงจากสินค้าล้าสมัย

เนื่องจากสินค้าที่บริษัทจัดจำหน่ายเป็นสินค้าทางด้านเทคโนโลยีสารสนเทศ
ซึ่งมีการเปลี่ยนแปลงทางด้านเทคโนโลยีอย่างรวดเร็ว ดังนั้น
บริษัทจึงอาจมีความเสี่ยงจากการล้าสมัยของสินค้าคงเหลือได้ อย่างไรก็ตาม
บริษัทมีมาตรการในการลดความเสี่ยงในด้านนี้
โดยการควบคุมจำนวนวันในการเก็บสินค้าแต่ละชนิดในคลังสินค้ามิให้เกินกำหนด
ถ้าสินค้าชนิดใดมีแนวโน้มว่าจะล้าสมัย บริษัทจะจัดโปรแกรมส่งเสริมการขาย (Sales
Promotion) สินค้าดังกล่าว
เพื่อสร้างแรงจูงใจในการซื้อของลูกค้าทำให้สินค้าดังกล่าวสามารถจำหน่ายออกไปได้ง่ายและเร็วขึ้น
จากนโยบายการบริหารสินค้าคงเหลือของบริษัทดังกล่าวทำให้บริษัทมีความเสี่ยงจากการล้าสมัยของสินค้าคงเหลือค่อนข้างต่ำ
บริษัทมีนโยบายในการตั้งสำรองสินค้าล้าสมัยสำหรับสินค้าที่ไม่มีการเคลื่อนไหวมากกว่า 1 ปี

4.  ความเสี่ยงจากลูกหนี้ที่เก็บเงินไม่ได้

จากการที่ยอดขายของบริษัทมีอัตราการขยายตัวเพิ่มขึ้น
ทำให้บริษัทอาจมีความเสี่ยงจากการที่มีลูกหนี้การค้าที่ไม่สามารถเรียกเก็บได้
บริษัทจึงมีมาตรการในการลดความเสี่ยงดังกล่าว
โดยมีนโยบายควบคุมการบริหารลูกหนี้อย่างต่อเนื่อง
และมีนโยบายป้องกันความเสี่ยงโดยตั้งค่าเผื่อหนี้สงสัยจะสูญโดยประมาณจากลูกหนี้การค้าที่คาดว่าจะเรียกเก็บเงินไม่ได้แยกตามอายุของลูกหนี้การค้า

5.  ความเสี่ยงจากผลประกอบการของบริษัทร่วม

ณ 31 ธันวาคม 2548 บริษัทมีการลงทุนในบริษัทย่อยและบริษัทร่วมทั้งสิ้นรวม 6 บริษัท
เป็นเงินลงทุนทั้งสิ้น 38.75 ล้านบาท คิดเป็นเงินลงทุนตามวิธีส่วนได้เสียรวม 108.73 ล้านบาท
ซึ่งมีบริษัทร่วมที่มีผลประกอบการขาดทุนอยู่ในระดับเกินทุน ได้แก่ บริษัท เมโทรซอฟท์ จำกัด ดังนั้น
บริษัทจึงมีความเสี่ยงเกิดขึ้นหากการดำเนินธุรกิจของบริษัทร่วมดังกล่าวยังประสบกับภาวะขาดทุนอย่างต่อเนื่อง

บริษัทพยายามที่จะลดความเสี่ยงจากผลประกอบการของบริษัทร่วม
โดยบริษัทพยายามติดตามดูแลการบริหารงานและผลประกอบการของบริษัทร่วมอย่างใกล้ชิด
และหากบริษัทร่วมใดไม่สามารถปรับตัวและสร้างกำไรได้
บริษัทมีนโยบายที่จะจำหน่ายเงินลงทุนในบริษัทร่วมดังกล่าวออกไป

6.  ความเสี่ยงในการพึ่งพาบุคคลากร

เนื่องจากธุรกิจกลุ่มบริการด้านเทคโนโลยีสารสนเทศ
เป็นธุรกิจที่ต้องพึ่งพาบุคคลากรที่มีความรู้ความชำนาญเฉพาะด้านในการให้คำแนะนำที่เหมาะสมกับลูกค้าแต่ละราย
และพัฒนางานให้ประสบความสำเร็จ การสูญเสียบุคคลากรต่าง ๆ
เหล่านี้ย่อมส่งผลกระทบต่อการดำเนินงานของบริษัท ดังนั้นเพื่อลดความเสี่ยงในเรื่องดังกล่าว
บริษัทจึงได้กำหนดค่าตอบแทนที่เหมาะสมสร้างสิ่งแวดล้อมที่ดีภายในองค์กร
และพัฒนาทักษะของบุคคลากรโดยกำหนดเป้าหมายการฝึกอบรมของบุคคลากรแต่ละแผนกไม่ต่ำกว่าร้อยละ
80

7.  ความเสี่ยงจากสินค้าละเมิดลิขสิทธิ์

  เนื่องจากบริษัทประกอบธุรกิจทางด้านตัวแทนจัดจำหน่ายซอฟต์แวร์ของ Microsoft
  ซึ่งสินค้าดังกล่าวเป็นสินค้าที่มีลิขสิทธิ์

ถูกต้องตามกฎหมาย
ดังนั้นหากผู้ใช้สินค้าหันไปใช้ซอฟต์แวร์ละเมิดลิขสิทธิ์ซึ่งมีราคาถูกกว่าสินค้าที่ถูกต้องตามกฎหมายอาจส่งผลกระทบต่อรายได้ของบริษัท
อย่างไรก็ดีในปัจจุบันบริษัท ไมโครซอฟต์ (ประเทศไทย) จำกัด
ได้ให้ความร่วมมือกับรัฐบาลในการปราบปรามซอฟต์แวร์ละเมิดลิขสิทธิ์เหล่านี้อย่างเข้มงวด